สวัสดีท่านชัชชาติ สิทธิพันธุ์ ผู้ว่าราชการกรุงเทพมหานคร

ในฐานะประชาชน ท้องที่เขตสัมพันธวงศ์

อยากขอรบกวนให้ท่านชัชชาติ สิทธิพันธุ์ ผู้ว่าราชการกรุงเทพมหานคร ตั้งคณะกรรมการเข้ามาร่วมแก้ไขปัญหา ให้กับประชาชนผู้เดือดร้อน เนื่องจากไม่มีที่สำหรับตั้งแผงค้าขาย ทำมาหากิน ในพื้นที่เขตสัมพันธวงศ์

ด้วยก่อนหน้านี้ทางสำนักงานเขตสัมพันธวงศ์ ได้มีโครงการปรับปรุงพื้นผิวจราจร บริเวณรอบสำนักงานเขต และเมื่อแล้วเสร็จ กลับนำพื้นที่บริเวณด้านข้างสำนักงานเขต (ฝั่งวัดกาลหว่าร์) ทำเป็นที่จอดรถสำหรับผู้ติดต่อราชการและเจ้าหน้าที่ (พื้นที่อยู่ด้านนอกสำนักงานเขต) ***ในส่วนนี้เองตั้งข้อสังเกตว่า ไม่ได้มีแค่รถของผู้มาติดต่อราชการ หรือรถสำหรับใช้ในราชการเท่านั้น มีการนำรถส่วนตัวมาจอดตลอดจนข้ามวันอยู่หลายคันพอสมควร จึงขอให้ตรวจสอบในข้อนี้ด้วย ว่าเป็นการใช้อำนาจหน้าที่มิชอบหรือไม่

 ซึ่งแต่เดิมเป็นจุดผ่อนผัน มีการค้าขายอาหาร / เครื่องดื่ม / สตรีทฟู้ด เป็นจุดศูนย์รวมของทั้งข้าราชการ ประชาชน ยามเช้า ยามพักกลางวัน และยามเย็น ได้ฝากท้องเวลาหิว และยังเป็นการส่งเสริมให้ผู้คนในชุมชนมีรายได้ ทั้งยังเป็นจุดดึงดูดนักท่องเที่ยว ที่เดินทางมาในพื้นที่อีกด้วย

ปัจจุบันมีการเข้าไปพูดคุยหาแนวทางแก้ไขปัญหา แต่ทางผู้อำนวยการสำนักงานเขตสัมพันธวงศ์ ยังไม่มีคำตอบที่ดี และชัดเจนให้กับผู้คนในชุมชนท้องที่ 

จึงอยากขอรบกวนทางท่านชัชชาติ สิทธิพันธุ์ ผู้ว่าราชการกรุงเทพมหานคร ส่งคณะกรรมการเข้าร่วม  หาทางแก้ไขปัญหาให้กับประชาชนที่เดือดร้อนอีกทางหนึ่ง 

ด้วยความเคารพ และมีความหวัง

ขอขอบพระคุณอย่างสูง